SKRIFTLIG FORESPØRGSEL E-2595/01

af Erik Meijer (GUE/NGL) til Kommissionen

(26. september 2001)

Om: Pres på medlemsstaterne til at harmonisere deres skatter ved at nedsætte prisen på brændstof til biler

1. Kan Kommissionen huske, at olieprisstigningen i sommeren 2000 bevirkede, at også prisen på dieselolie blev forhøjet, og at speditører på grund heraf havde aktioner for at få medlemsstaternes regeringer til at kompensere for deres stigende betalinger til olieselskaberne ved at sænke den fra tidernes morgen eksisterende skat på flydende brændstoffer til landevejstransport?

2. Kan Kommissionen ligeledes huske, at forskellige medlemsstater på forskellig måde reagerede med foranstaltninger, der var fordelagtige for konkurrencepositionen for landets egen godstransport ad landevej, men at navnlig Det Forenede Kongerige ikke gav efter for dette pres til at nedsætte skatterne?

3. Kan Kommissionen bekræfte beretningen i The Sunday Times af 9. september 2001 om, at den inden længe inden for rammerne af en hvidbog vil anmode den britiske regering om at nedsætte benzinprisen med 10 % som bidrag til skatteharmoniseringen inden for Den Europæiske Union?

4. Hvad vil efter Kommissionens opfattelse følgerne af den i spørgsmål 3 tilsigtede prisnedsættelse være for forskydningen af transporten fra jernbane til landevej, for omfanget af anvendelsen af fossile brændstoffer og for den stigende emission af CO2?

5. Tager Kommissionen i betragtning, at medlemsstaternes skatteindtægter er nødvendige for at opfylde de forpligtelser, som de har over for deres indbyggere og for bevarelsen af et leveværdigt miljø, i og med at de ikke længere har lov til at dække indkomstunderskud med stigende lånoptagelse?

6. Hvordan forholder Kommissionens bestræbelser på en prisnedsættelse sig til de mål, som Den Europæiske Union underskrev i Kyoto-aftalerne i 1997 og i Bonn i 2001, som forpligter til reducering af CO2-emissioner?

7. Af hvilken grund beskæftiger Kommissionen sig nu harmonisering, efter at først andre medlemsstater hver for sig har skabt en situation, hvorved den medlemsstat, der har opretholdt skatteniveauet i det hidtidige omfang, befinder sig i en undtagelsesposition?

8. Er Kommissionen rede til eventuelt at fremme den af Kommissionen ønskede skatteharmonisering ved at forhøje priserne på brændstof til biler i de lande, hvor disse endnu ikke står i noget rigtigt forhold til olieforekomsternes begrænsede omfang og følgerne af forbrændingen for miljøet i stedet for at presse medlemsstater, der endnu ikke har foretaget skattenedsættelser, til at gøre dette?

Svar afgivet på Kommissionens vegne af Frederik Bolkestein

(15. november 2001)

1., 2. og 5. Som følge af den voldsomme olieprisstigning i sommeren 2000 udgav Kommissionen den 4. oktober 2000 meddelelsen EU's olieforsyning(1). Det blev heri præciseret, at man ikke skulle dæmpe prisstigningen på olieprodukter ved at nedsætte afgifterne Hvis der skal gøres brug af fiskale midler, skal det være foreneligt med de økonomiske retningslinjer og de indgåede forpligtelser vedrørende budgetkonsolideringer. Disse retningslinjer blev understreget efterfølgende i grønbogen På vej mod en europæisk strategi for energiforsyningssikkerhed(2), som Kommissionen vedtog den 29. november 2000.

Størstedelen af medlemsstaterne gav efter for vognmændenes pres og satte punktafgifter og andre afgifter ned, hvilket i Det Forenede Kongeriges tilfælde førte til en nedsættelse af akselafgiften.

3. og 4. Oplysningerne i Sunday Times forud for offentliggørelsen af Kommissionens hvidbog Den Europæiske transportpolitik frem til 2010 De svære valg(3) er fejlagtige.

Kommissionen påtænker i hvidbogen at træffe foranstaltninger, der går ud på at harmonisere afgiften på erhvervslivets forbrug af diesel, især i forbindelse med forslagene om afgiftsbestemmelser for transportinfrastrukturen og revision af eksisterende afgifter. Det er således ikke hensigten at sætte priserne på vejtransporten ned.

6., 7. og 8. En bæredygtig udvikling forudsætter, at forbrugerne bliver mødt med rigtige priser, dvs. priser, der afspejler de negative virkninger, navnlig dem, der vedrører udledningen af drivhusgasser.

Kommissionen regner i den forbindelse med at fremsætte forslag om en harmoniseret fælles afgift på erhvervslivets forbrug af diesel, der er højere end gennemsnittet af de nuværende dieselafgifter. Ved at skelne mellem afgiftsordninger for brændstof til erhvervsmæssig og privat brug kan medlemsstaterne hæve beskatningen af diesel til personbiler og tilnærme den benzinafgiften(4). Et forslag af denne art vil opfylde kravene i Fællesskabets transport-, miljø- og energipolitik.

(1) KOM(2000) 631 endelig udg.

(2) KOM(2000) 769 endelig udg.

(3) KOM(2001) 370 endelig udg.

(4) Afgiften på diesel er ca. 140 EUR lavere (for 1 000 liter) end afgiften på benzin.